**מור סלאי אלטשולר** (נולדה ב־10 באוקטובר 1957) היא חוקרת במחשבת ישראל, בתחום הקבלה, החסידות והמשיחיות. כמו כן היא מפרסמת מאמרי פובליציסטיקה בעיתונות הישראלית, ומשתתפת בפאנלים שונים בנושאי אקטואליה.

אקדמיה
------

מור אלטשולר נולדה בישראל לחרות וגדעון אלטשולר. היא בוגרת החוג לספרות ולתלמוד באוניברסיטת תל אביב. היא בעלת תואר שני בפילוסופיה יהודית מאוניברסיטת תל אביב, בהנחיית יוסף בן שלמה, ותואר דוקטור במחשבת ישראל מהאוניברסיטה העברית.

את עבודת הדוקטורט, בהנחייתו של יוסף דן, עשתה על "משנתו של ר' משולם פייבוש הלר ומקומה בראשית התנועה החסידית" והיא הוגשה לסנאט האוניברסיטה העברית בשנת תשנ"ה-1994. בעבודה זו טוענת אלטשולר כי מקורן של חלק מההנהגות החסידיות הוא ברבי יחיאל מיכל מזלוטשוב ולא במגיד ממזריטש יורשו של הבעל שם טוב.

בהמשך לעבודה זו, חשפה אלטשולר תוכנית ל"הבאת המשיח" בשנת ה'תקמ"א ואחריה. התוכנית הייתה של תלמידי המגיד ממזריטש, בהנהגת הרבי מזלוטשוב וקבוצה בעיירה קוריץ ובראשה רבי שלמה, המגיד מלוצק. תוכנית זו כללה רצון לשכנע את המתנגדים לחסידות, ובמיוחד את הגאון מווילנה, עלייה לארץ ישראל (על מנת לדווח על תחיית המתים) והפצת הספרות החסידית והקבלית. כתוצאה מן התוכנית הופצה באופן מאסיבי הספרות החסידית וספרות הקבלה באירופה, וכן התחוללו עליית החסידים ותחילת תנועת חב"ד.

בשנים 1994–1995 הייתה מרצה אורחת במרכז מיירהוף ללימודי יהדות באוניברסיטת מרילנד, וכן מרצה אורחת במחלקה לפילוסופיה ודתות באוניברסיטה האמריקאית בוושינגטון. בשנים 1996–1997 הייתה מורה מן החוץ בחוג למחשבת ישראל באוניברסיטה העברית. בשנים 1998–2002 הייתה עמיתה בכירה במרכז שלם בירושלים. החל משנת 2009 היא מרצה מן החוץ בסמינר הקיבוצים בתל אביב.

תקשורת ופובליציסטיקה
--------------------

בתחילת שנות התשעים עבדה אלטשולר ככתבת קול ישראל. בין השנים 1999–2004 פרסמה מאמרים פובליציסטיים בידיעות אחרונות. בין השנים 1998–2005 הייתה חברת צוות פופוליטיקה ו"פוליטיקה" בערוץ הראשון. לטענתה, מאז מתחה ביקורת על מינויו של עמיר פרץ לשר הביטחון הופסקה פעילותה בתוכנית.
אלטשולר מפרסמת מאמרים פובליציסטיים במדור הדעות של ynet ומאמרי ביקורת במדור הספרות של הארץ.

בשנת 2011 סטרה אלטשולר ליריב אופנהיימר, מזכ"ל שלום עכשיו דאז, בחדר האיפור של ערוץ 1, בטרם צילומי התוכנית "פוליטיקה" שבה היו אמורים השניים להשתתף. המניע לסטירה לדברי אלטשולר, היה שאופנהיימר שלח אליה תחקירני "שלום עכשיו" במסווה של סטודנטים, המצלמים סרט אקדמי, במטרה להכשילה.

פעילות ציבורית
--------------

אלטשולר היא חברת הוועדה המייעצת למבקר המדינה. בעבר שימשה דירקטורית מטעם המדינה בארכיון המרכזי לתולדות העם היהודי בירושלים. כמו כן היא חברת הנהלת אגודת זכות הציבור לדעת.

בשנות התשעים ניסתה להיבחר בבחירות המקדימות לרשימת הליכוד לכנסת, אולם לא נבחרה. לפני הבחירות לכנסת העשרים ואחת הצטרפה למפלגתו של בוגי יעלון.

משפחה
-----

אביה, גדעון אלטשולר, היה מפקד בחיל השריון ואיש ארץ ישראל השלמה. סבה, נקדימון אלטשולר, היה איש הסוכנות היהודית, בנו של יצחק זאב אלטשולר, ממייסדי רחובות.

אלטשולר היא תושבת כרמי יוסף, שאביה היה ממייסדיו. היא נשואה ואם לשניים. אחותה בשמת שלומציון נשואה לרב ארז סלע, מחבר הספר "ארזי הלבנון" על מסכת נזיר, העומד בראש מיזם אוצר החכמה.

התבטאותה בנושא חיל האוויר
-------------------------

בתאריך 19.8.23, כחודש וחצי לפני תחילת מלחמת חרבות ברזל, טענה אלטשולר בערוץ 14 כי תפקידו של חיל האוויר ילך ויצטמצם ויש להשקיע משאבים יתרים בזרועות היבשה.

ספריה
-----

* **הסוד המשיחי של החסידות**, חיפה: הוצאת הספרים של אוניברסיטת חיפה בשיתוף עם הוצאת כנרת, זמורה-ביתן, דביר, תשס"ב 2002
* **חיי מרן יוסף קארו**, תל אביב: ההוצאה לאור של אוניברסיטת תל אביב, תשע"ו 2016

קישורים חיצוניים
----------------

* 

* אתר האינטרנט הרשמי של מור אלטשולר
* מור אלטשולר, ברשת החברתית פייסבוק
* מאמרי מור אלטשולר, באתר "הארץ"
* מי הצדיק הראשון בחסידות?, באתר הארץ, 23 ביולי 2003
* מור אלטשולר, מנדל פיקאז' הוא האחרון היום המחזיק בדעה שהחסידות היא תנועה אנטי-משיחית, באתר הארץ, 27 באוגוסט 2003
* ערן בר-און ויאיר אלטמן, בכניסה לאולפן: מזכ"ל 'שלום עכשיו' חטף סטירה, באתר ynet, 12 באפריל 2011
* קטע קול קובי מידן, ‏"אנשים בלילה" עם מור אלטשולר, באתר iCast‏, 18 בפברואר 2014
* אריאל הורוביץ, מרן בשר ודם, מקור ראשון, מוסף "שבת", 17 באוגוסט 2016

הערות שוליים
------------

1. ↑  הפוליטיקה שמאחורי 'פוליטיקה', באתר ערוץ 7, 19 באפריל 2007 (מתוך מכתבה לועדת וינוגרד)
2. ↑  אלטשולר: "זו סטירה סמלית שנבעה מעלבון", באתר ynet, 13 באפריל 2011
3. ↑  לא על חיל האוויר לבדו: "הטכנולוגיה לא מותירה ברירה, צה"ל ישנה את פניו", באתר מעריב אונליין, 20 באוגוסט 2023

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007299325705171
* BnF: cb145044657 (data)
* GND: 105072223X
* ISNI: 0000 0001 1064 9223
* LCCN: no00025761
* SUDOC: 11473111X
* VIAF: 59315719
* WorldCat: lccn-no00025761

 |